Mkhize sê oor moontlike hernieude streng algehele afsondering | Maroela Media
Dr. Zweli Mkhize, minister van gesondheid, het Suid-Afrikaners Dinsdag daarvan verseker dat die regering hoegenaamd nog geen besluit geneem het rakende die opsie om dele van die land weer onder 'n streng algehele afsondering te plaas nie.
Mkhize het gemoedere probeer kalmeer nadat die Gautengse LUR van gesondheid, Bandile Masuku, vroeër vandeesweek aangedui het dat die regering nog 'n streng afsonderingstydperk oorweeg te midde van die nuwe koronavirus wat na verwagting sy piek binne enkele maande gaan bereik.
Masuku het Maandag gedurende 'n virtuele onderhoud aan die nuuskanaal eNCA gesê die regering bespreek in sy interne gesprekke die moontlikheid daarvan dat Gauteng terugkeer na 'n streng algehele afsondering. Gauteng is tans die episentrum van die virus met die meeste aktiewe gevalle van al die provinsies.
"Dit is 'n opsie," het Masuku gedurende die onderhoud erken. Hy het verduidelik dat 'n afwisselende algehele afsondering in Gauteng ook 'n opsie is. Dit sal beteken dat dié provinsie se ekonomie oor 'n tydperk oopmaak waarna dit weer vir 'n tydperk sal toemaak in 'n poging om infeksies hok te slaan.
Mkhize het egter vanoggend vrese oor 'n moontlike terugkeer na 'n streng algehele afsondering besweer. "Daar is nog geen besluit geneem nie en die koronavirus-bevelraad neem beslis nie 'n kwessie van dié aard ligtelik op nie.
"Daar sal miskien in sommige gebiede beperkings nodig wees. Dit sal dalk nie nasionaal wees nie, maar plaaslik en beperk. Maar sodanige besluit is nog nie geneem nie," het die minister vanoggend op Twitter verseker.
Altesaam 144 264 bevestigde gevalle van Covid-19 is tot op hede in die land aangemeld van wie 39 841 pasiënte in Gauteng positief getoets het vir die koronavirus.
Die land se dodetal staan tans op 2 529.
algehele afsondering In die nuus Zweli Mkhize
Kan hulle nie besef dat daar absoluut niks meer is wat hulle kan doen om verspreiding te stop nie?
Voor hulle nuwe afsonderingsregulasies afkondig, moet hulle eers die taxis uitsorteer.
Die land is klaar bankrot!!! En daar is niks wat hulle daaraan kan doen. Laat die natuur sy gang gaan.
Geagte ANC. Kom asseblief net amptelik uit met die ware rede vir inperking, nl. die ruïnering van wit besighede spesifiek en wit mense in die algemeen. Ek dring by julle aan: begin nou asseblief net finaal met onteiening sonder vergoeding en radikale ekonomiese transformasie en deporteer ons wit mense asseblief na Europa, Amerika, Kanada en Australië. Dis alles OK, begin net eerlik rigting kry.
Die teenstrydighede wat uitgewys word is vals en misleidend en gemik daarop om paniek te veroorsaak en die regering in 'n slegte lig te stel . Die aangeleentheid sal na 'n professionele stemband deskundige komissie verwys word en dan sal daar 'n onduidelike antwood verskaf word . Intussen word die publiek versoek om asseblief nie aandagtig te luister na wat ampte narre se nie . Daar is ook 'n ondersoek dat buik sprekers 'n aanvallende rol speel …..